Միքայել Վարդանյան (գործարար)

**Միքայել Հրանտի Վարդանյան** (), հայ գործարար, բարերար, «Գրանդ Հոլդինգ» ընկերության սեփականատեր և ղեկավար, Հայաստանի Հանրապետության Ազգային ժողովի 4-րդ և 5-րդ գումարումների պատգամավոր, Սքվոշի հայկական ազգային ֆեդերացիայի նախագահ։

Գործարար Հրանտ Վարդանյանի ավագ որդին։

## Կենսագրություն
Միքայել Հրանտի Վարդանյանը ծնվել է 1973 թվականի հունիսի 11-ին Երևանում՝ Հրանտ Վարդանյանի և Զինա Մուրուզյանի ընտանիքում։ 1990 թվականին ավարտել է թիվ 132 միջնակարգ դպրոցը: 1990-1995 թվականներին սովորել է Երևանի պոլիտեխնիկական ինստիտուտում։ Ստացել է ճարտարագետ-մեխանիկի որակավորումը։ 1992-1995 թվականներին աշխատել է Երևանի «Գրանդ Ակումբ» ԲԲԸ-ում, որպես տնտեսագետ, իսկ 2002-2003 թվականներին եղել է «Ինտերնեյշնլ Մասիս Տաբակ» ՀՁ ՍՊԸ գործադիր տնօրեն։ 2003-2012 թվականներին եղել է ՀՀ ԱԺ պատգամավոր: Անկուսակցական է:

## Գործունեություն
2012 թվականից Միքայել և Կարեն Վարդանյանները ղեկավարում են Հրանտ Վարդանյանի հիմնադրած «Գրանդ Հոլդինգը»: 2007 թվականից «Գրանդ Հոլդինգը» ՀՀ արտադրության ոլորտի առաջին հարկատուն է, արտահանողն ու գործատուն: 

Պետական և հասարակական նշանակալի գործունեության համար 2011 թվականի սեպտեմբերի 14-ին Միքայել Վարդանյանը պարգևատրվել է Մխիթար Գոշի մեդալով:

Մասիս համայնքի զարգացման գործում ունեցած նշանակալի ավանդի համար 2024 թվականի հոկտեմբերի 10-ին Միքայել Վարդանյանին շնորհվել է «Մասիս համայնքի պատվավոր քաղաքացու» կոչում:

Սքվոշ խաղի մեծ երկրպագու է։ 2011 թվականին հիմնադրել է «Գրանդ Սպորտ» սպորտային-առողջարանային համալիրը, որտեղ այդ թվում ստեղծվել են նաև Հայաստանում սքվոշի կորտեր։ Երկրում այդ սպորտաձևի զարգացման համար Միքայել Վարդանյանը հրավիրել է լավագույն մարզիչներին, ինչպես նաև կազմակերպում է ազգային և միջազգային մրցաշարեր։

## Քաղաքական գործունեություն
### Ազգային Ժողովի պատգամավոր
Միքայել Վարդանյանը երկու անգամ դարձել է Հայաստանի Հանրապետության Ազգային ժողովի պատգամավոր։ 

2003 թվականին տեղի ունեցած խորհրդարանական ընտրություններում «Հայ Յեղափոխական դաշնակցություն» խմբակցության ցուցակով թիվ 113 ընտրատեղամասից ընտրվել է պատգամավոր։ Որպես պատգամավոր եղել է Ազգային ժողովի «Ֆինանսավարկային, բյուջետային և տնտեսական հարցերի մշտական հանձնաժողովի» անդամ։

2007 թվականին տեղի ունեցած խորհրդարանական ընտրություններում որպես անկուսակցական թիվ 040 ընտրատեղամասից ընտրվել է պատգամավոր։ Որպես պատգամավոր եղել է Ազգային ժողովի «Ֆինանսավարկային եւ բյուջետային հարցերի մշտական հանձնաժողովի» և «Տնտեսական հարցերի մշտական հանձնաժողովի» անդամ։

#### Պատգամավորների հովանավորչություն
Միքայել Վարդանյանի և նրա եղբայր Կարեն Վարդանյանի կողմից 2017 թվականի ապրիլի 2-ին տեղի ունեցած Հայաստանի Ազգային ժողովի ընտրություններում Հայաստանի Հանրապետական կուսակցության ցուցակով պատգամավորի թեկնածու են առաջադրել Գրիգոր Ավալյանին, իսկ Հայ Հեղափոխական Դաշնակցություն կուսակցության ցուցակով՝ Արմեն Բաբայանին։ Երկուսն էլ դարձել են Ազգային ժողովի պատգամավոր։ 2018 թվականի մայիսի 10-ին Վարդանյան եղբայրները հայտարարություն են տարածել, որտեղ հայտնել են, որ իրենց կողմից ներկայացված պատգամավորները մանդատները վայր են դնելու։ Հայտարարության մեջ մասնավորապես նշել են, որ *«Մեր կարծիքով, նոր Հայաստանի Ազգային ժողովում գործարարների ներկայության կարիք այլևս չի լինելու: Մենք երբեք որևէ կուսակցության անդամագրված չենք եղել. մեր քաղաքականությունը մեր աշխատանքն է ու մեր պայքարը՝ ի նպաստ մեր երկրի տնտեսության զարգացման: Մենք միշտ եղել ենք, կանք ու լինելու ենք ժողովրդի հետ: Մենք հպարտանում ենք մեր ժողովրդով, մեր երիտասարդներով: Մենք ողջունում ենք մեր քաղաքական գործիչներին, որ դրսևորեցին լրջագույն զսպվածություն, խոհեմություն և հայրենասիրություն: Ամբողջ հայությամբ ցնցեցինք աշխարհը մեր ժողովրդավարությամբ, մեր համախմբվածությամբ, մեր խաղաղասիրությամբ: Թո՛ղ այս օրերի ուրախությունը և ոգեշնչվածությունը երկար մնան մեր սրտերում: Փա՛ռք ազատ, արդար և հաղթական հայ ժողովրդին»*։

Այս հայտարարությունից հետո մի շարք լրատվամիջոցներ իրավիճակը ներկայացրել են որպես բիզնեսի և քաղաքականության սերտաճման վառ օրինակ։

## Բարեգործություն
Միքայել Վարդանյանը մշտապես Հայաստանի կարիքավոր ընտանիքներին օգնություն է ցուցաբերում. հաշմանդամներին, զոհված զինծառայողների ընտանիքներին, վիրավոր զինծառայողներին։ Նաև ֆինանսական աջակցություն է ցուցաբերում մշակույթի, առողջապահության և սպորտի ոլորտներին։ 

Հոր մահից հետո եղբոր Կարենի հետ շարունակել է ֆինանսավորել Մասիս քաղաքի Սուրբ Թադևոս եկեղեցու և Ստեփանակերտի Սուրբ Աստվածածին եկեղեցու շինարարությունը։ 

2018 թվականին եղբոր հետ 120 մլն դրամ են հատկացրել հայրենիքի պաշտպանների Վերականգնողական կենտրոնին։ 

2019 թվականի մայիսի 10-ին բացվել է Վարդանյան եղբայրների նվիրված «Երևանի 2800-ամյակի Այգին» 5 մլն 300 հազար $ արժողությամբ, որը նաև անվանում են «Վարդանյանների այգի»։ Այգու խնամքը և պահպանումը մոտակա 99 տարիներին կիրականացվի «Վարդանյան ընտանիք» հիմնադրամի միջոցներով։ 

2019 թվականին Տավուշի մարզի զոհված զինծառայողների 63 ընտանիքներին 1 մլն դրամի օգնություն է հատկացրել։ Հայաստանի ՊՆ Վազգեն Սարգսյանի անվան ռազմական համալսարանին և մարշալ Արմենակ Խամփերյանցի անվան ռազմական ավիացիայի համալսարանին 43 մլն դրամ ընդհանուր արժողությամբ սպորտային սարքավորումներ է նվիրել։ Եղբոր հետ «Գրանտ Հոլդինգի» աշխատակիցների համար 17 հարկանի բնակելի շենք է կառուցել, նրանց ինքնարժեքով և առանց կանխավճարի 12 տարով տրամադրելով անտոկոս վարկ։

2020 թվականին 93 միլիոն դրամ է հատկացրել Երևանի սոցիալապես անապահով ընտանիքների բոլոր 468 երեխաներին։ Նույն տարում Վարդանյան եղբայրները 200 մլն դրամ են հատկացրել Հայաստանի հազար բուժաշխատողներին կորոնավիրուսի համավարակի դեմ պայքարի համար, ինչպես նաև 100 մլն դրամ են փոխանցել գանձապետական հաշվին կորոնավիրուսի համավարակի կանխարգելման համար։ 

2021 թվականին Երևանի հատուկ ուսումնական կենտրոնին 182 նոր լսողական ապարատ և 2 ավտոբուս է նվիրել։ Բայցի այդ, Միքայել և Կարեն Վարդանյանները 300 մլն դրամ են հատկացրել Հայաստանում անպտղության դեմ պայքարի ծրագրի համար։

2022 թվականին հաշմանդամ երեխաներ ունեցող 348 մայրերին հատկացրել է 300 հազարական դրամ ֆինանսական աջակցություն։ Համալսարանական հիվանդանոցի նոր մասնաշենքի վերանորոգման համար հատկացրել է 120 մլն դրամ։ Նաև Վարդանյան եղբայրները 2020 թվականին ֆինանսավորել են Ալեքսանդր Մյասնիկյանի հուշահամալիրի 136 մլն դրամ արժեցած վերակառուցումը, որը գտնվում էր վթարային վիճակում։

## Անձնական կյանք
Ամուսնացած է, ունի երեք երեխա։ Բնակվում է Երևան քաղաքում: Սիրում և զբաղվում է սքվոշով և բասկետբոլով:

## Պարգևներ
* «Մխիթար Գոշ» մեդալ (2011)
* «Սուրբ Գրիգոր Լուսավորիչ» շքանշան (2015)

## Ծանոթագրություններ

## Արտաքին հղումներ
*182 լսողական սարք և 2 ավտոբուս՝ բարերար Միքայել Վարդանյանի կողմից հատուկ կրթահամալիրի երեխաներին
*300 մլն. դրամ Միքայել և Կարեն Վարդանյանների կողմից` հայոց հաղթական բանակին
*Միքայել Վարդանյան

Կատեգորիա:Հայ բարերարներ
Կատեգորիա:Հայ գործարարներ